Paîs Basc: 47 condanâts tal procès farse 18/98
Ai 19 di Dicembar, pôc prime di misdì, e je stade dade leture de sentence dal cussì clamât “macrosumario 18/98”, ven a dî il procediment judiziari plui grues che al à colpît il Paîs Basc daspò de fin dal franchisim. La sentence e je stade cjapade de Audiencia Nacional, l’orghin judiziari che al à cjapât il puest dal tribunâl pal ordin public franchist, sot de presidence di Ángela Murillo. Il tribunâl speciâl spagnûl al à condanât 47 dai 52 imputâts a di un totâl di 525 agns di preson e a multis di divierse misure. I condanâts a son membris di prin plan de societât civîl basche impegnâts inte difese dai dirits nazionâi di Euskal Herria (il Paîs Basc). Si trate di militants e lavoradôrs des associazions KAS, Ekin, Xaki (associazion nassude cun chê di fâ cognossi a nivel internazionâl la situazion basche e di puartâ solidarietât a chei altris popui tibiâts dal mont), de Fondazion Joxemi Zumalabe (nassude par dâ une man ai moviments sociâi di Euskal Herria), de societât Orain (cjase editore dal cuotidian Egin), e di altris realtâts associativis e economichis baschis. Cuintri di lôr la acuse e je di jessi membris o colaboradôrs de organizazion armade basche ETA. Te sentence si pues lei che “ni KAS, ni Ekin, ni Xaki a son une organizazion armade; no àn armis, parcè che il doprâlis nol è compit lôr ma dal braç armât di ETA, dut câs chestis realtâts a cjapin part ad in plen de unitât organizative e struturâl de organizazion teroriste ETA”. Par ducj i imputâts che a partegnin a chestis organizazions, duncje, a son stadis dadis penis che a van di 11 a 14 agns di preson dure. De Fondazion Zumalabe no si dîs che e je part di ETA, ma che i siei membris “a àn colaborât ae ativitât de organizazion teroriste ETA cun chê di stiçâ la disubidience civîl”. Par lôr lis penis a son ladis di 9 a 10 agns di preson. Pai dipendents de societât Orain e dal gjornâl Egin, si àn vudis situazions diferentis: José Luis Elkoro, par esempli, al è stât considerât membri dal “front negoziadôr” di ETA; di Xabier Salutregi si à dite che al jere deventât diretôr di Egin daspò di une audizion cu la dirigjence di ETA. La Audiencia Nacional e à ancje decidût di scancelâ e licuidâ il patrimoni des societâts Orain, Ardatza, Hernani Imprimategia, Publicidad Lema 2000, Erigane, MC Uralde, Untzorri Bidaiak Ganeko, Grupo Ugao, Gadusmar, e des associazions KAS, Ekin e Xaki. La sentence no si à poiade su provis reâls, come che a àn denunciât diviers osservadôrs internazionâi, si ben su declarazions e deduzions di membris des fuarcis di polizie cence nuie altri a tignîlis sù. No par nuie, par sostignî une afermazion, si fâs ûs dispès de frase “sentido común”, ven a dî “opinion comune”. Une sentence poiade duncje sul pinsîr unic de polizie, cence provis veris e cence tignî in nissune considerazion il lavôr de difese che e à smontât pas a pas lis tesis de acuse. Al moment de leture de sentence i imputâts a àn rispuindût cuntun “Gora Euskal Herria askatuta!” (vive il Paîs Basc libar) e cjantant l'imni “Eusko Gudariak”. La sentence e je stade contestade cun fuarce de plui part de societât basche (partîts politics, sindacâts, mieçs di comunicazion, associazions, citadins) che le judiche dome une sentence politiche cence nissune fonde juridiche. Come che a àn spiegât ben doi esperts che a cognossin une vore in sot la cuestion, Iñaki Egaña e Giovanni Giacopuzzi, cheste teorie puartade indenant cul procès 18/98 che “dut ce che al lavore pe autodeterminazion di Euskal Herria al è ETA” e je fûr de storie, parcè che “e dinee, prin di dut, che e esisti une forme divierse di fâ politiche che e puedi confrontâsi al pâr cun chês che a paronin inte nestre societât.” Propit par chest – a disin – e je stade condanade. Ancje se par fâlu, si è lât fûr e cuintri de leç che in teorie si varès vût di difindi.
[Font: Gara, 19-20-21/12/2007]
fur_Latn fur_Latn oci_Latn